బడ్జెట్‌లో ప్రజాకర్షణకే పట్టం కట్టేరా..!
- నేడే పార్లమెంట్‌ ముందుకు కేంద్ర బడ్జెట్‌
- ఎన్నికల నేపథ్యంలో ఈ దిశగా సంకేతాలు
- గ్రామీణం, మౌలికం, ఉపాధిపైనే దృష్టంతా..
- కార్పొ'రేట్‌' కరుణించేలా చర్యలకు ఆస్కారం
- ఆదాయపు పన్ను ఊరటపై అవే ఆశలు..
- తొలిసారి హిందీలో సాగనున్న బడ్జెట్‌ ప్రసంగం
నవతెలంగాణ, వాణిజ్య విభాగం: కొత్త కేంద్ర బడ్జెట్‌కు గడువు రానే వచ్చేసింది. కేంద్ర ఆర్థిక మంత్రి అరుణ్‌ జైట్లీ, సార్వత్రిక ఎన్నికలకు ముందు తమ ప్రభుత్వ చివరి పూర్తిస్థాయి బడ్జెట్‌ను నేడు (ఫిబ్రవరి 1న) పార్లమెంట్‌లో ప్రవేశపెట్టనున్నారు. ప్రతీ ఏటా కేంద్ర బడ్జెట్‌ వస్తోందని అనగానే సామన్యుడి నుంచి ఎనలిస్టుల దాకా.. కార్పొరేట్‌ సెక్టార్‌ సహా దాదాపు అన్ని రంగాలు అలర్ట్‌ అయిపోతాయి. రాయితీలు, ఊరటలు, ఉపశమనాలు అంటూ ప్రతీ రంగం ఎదురు చూస్తుంటుంది. తమకు కావల్సిన సౌకర్యాలు, దక్కాల్సిన ఊరటలపై అనేక అంచనాలు.. కోరికలను వెల్లడించడం ఆనవాయితీ.. మరోవైపు ఆర్థిక రంగాన్ని ఇటు దేశ ప్రగతిని.. మరోవైపు రాజకీయ ప్రయోజనాలను.. ఇంకోవైపు ప్రజల సంక్షేమానికి సమతూకం పాటిస్తూ బడ్జెట్‌ రూపకల్పన చేసేందుకు అధికార కేంద్ర ప్రభుత్వం పెద్ద కసరత్తే చేయాల్సి వస్తుంది. ఇందులో కొన్ని తీపి కబుర్లు... మరికొన్ని కఠిన నిర్ణయాలు వెలువడక తప్పదు. వచ్చే ఏడాది సార్వత్రిక ఎన్నికలు రానుండడంతో బీజేపీ ఆధ్వర్యంలో ఎన్‌డీఐ సర్కార్‌కు ఈ ఏడాది బడ్జెట్‌ మరింత కీలకంగా మారనుంది. దీనికి సెమీఫైనల్‌గా ఈ ఏడాదిలో కర్ణాటక, రాజస్థాన్‌, మధ్యప్రదేశ్‌, ఛత్తీస్‌గఢ్‌ రాష్ట్రాల్లో అసెంబ్లీ పోరు జరగనుంది. ఈ నేపథ్యంలో ఎన్నికలతో పాటు వివిధ అంశాలను దృష్టిలో పెట్టుకొని జైట్లీ ప్రజాకర్షక విధానాలకే ఈ బడ్జెట్‌లో అధిక ప్రాధాన్యత ఇచ్చే అవకాశముందని విశ్లేషణలు చెబుతున్నాయి. బడ్జెట్‌ ప్రజాకర్షకంగా ఉండదంటూ ప్రధాని మోడీ, జైట్లీ ఇప్పటికే సంకేతాలిచ్చినప్పటికీ 2019లో కూడా అధికారంలోకి రావాలనుకుంటున్న భాజపా ప్రజలను ఆకట్టుకోవడాన్ని పక్కనబెట్టి మరిన్ని పెద్ద సంస్కరణల దిశగా బడ్జెట్‌లో అడుగులేస్తుందని భావించలేమని విశ్లేషకులు చెబుతున్నారు. ఈ సారి బడ్జెట్‌ కచ్చితంగా అన్ని వర్గాల ప్రజలను ఆకట్టుకొనేలా, జీఎస్టీ, పెద్దనోట్ల రద్దుతో తగ్గిన వృద్ధి రేటును పరుగులు పెట్టించేలా ఉండొచ్చనీ అంతా భావిస్తున్నారు. రాబోయే బడ్జెట్‌లో ఆర్థిక మంత్రి ప్రధానంగా ఈ కింది రంగాల మీద ప్రధానంగా దృష్టి పెట్టే అవకాశం ఉన్నట్లు తెలుస్తోంది.
మౌలికానికి మరిన్ని నిధులు..
ఈసారి బడ్జెట్లో మౌలిక సదుపాయాల కల్పనకు మరింత ఎక్కువగా కేటాయింపులు జరిపే అవకాశాలు కనిపిస్తున్నాయి. ఆర్థిక వ్యవహారాల కార్యదర్శి సుభాశ్‌ గార్గ్‌దీ ఇదే అభిప్రాయం. ఈ రంగంలోకి విదేశీ పెట్టుబడులను ఆకర్షించడమూ ప్రభుత్వ లక్ష్యం. ఇప్పటికే నౌకాశ్రయాలూ, రహదారుల అభివద్ధికై పెట్టిన పెట్టుబడులు మంచి ఫలితాలను ఇస్తున్నాయని ఆర్థిక మంత్రి పేర్కొనడం ఈ సందర్భంగా ప్రస్తావనార్హం. ముఖ్యంగా రైల్వే రంగానికే నిధుల అవసరం ఎక్కువగా ఉంది. రైల్వే స్టేషన్ల ఆధునికీకరణ, బుల్లెట్‌ రైళ్ల కోసం నిధులు కేటాయించాల్సి ఉంది. లేదా రైల్వేలు సొంత ఆదాయ వనరుల్ని అన్వేషించి, సమకూర్చుకునేలా ప్రోత్సాహం అందిస్తారు.
భారీగా ఉద్యోగాల కల్పన
ఉద్యోగాల కల్పన కూడా బడ్జెట్‌లో కీలకపాత్ర పోషించనుంది. అత్యధికంగా మానవ వనరులున్న దేశంగా భారత్‌కు ఇప్పటికే పేరుంది. వారందరికీ ఉపాధి కల్పించడం ప్రభుత్వానికి కత్తి మీద సామే. ఈ సమస్యకు పరిష్కారంగా జాతీయ ఉపాధి విధానాన్ని బడ్జెట్‌లో వెల్లడించే అవకాశాలు ఉన్నాయి. వచ్చే నాలుగేళ్లలో కార్పొరేట్‌ పన్నును 30 నుంచి 25 శాతానికి తగ్గిస్తామని 2015లో జైట్లీ ప్రకటించారు. ఇప్పటికే మూడు సంవత్సరాలు గడిచిపోయాయి. అందులోనూ ఇది పూర్తిగా ప్రవేశపెట్టబోయే చివరి బడ్జెట్‌. బడ్జెట్‌ కు ముందు జరిగే వ్యాపార వేత్తల సమావేశంలో వారు జైట్లీకి ఆ హామీని గుర్తుచేశారు. అందువల్ల కార్పొరేట్‌ పన్ను రేటు తగ్గింపుపై ప్రకటన ఉండే అవకాశం ఉంది.
జాతీయ భాషలో తొలిసారిగా బడ్జెట్‌..
పార్లమెంటులో బడ్జెట్‌ను ప్రవేశపెట్టే విషయంలో ఇప్పటికే పలు కొత్త విధానలకు తెర తీసిన కేంద్ర ఆర్థిక మంత్రి అరుణ్‌ జైట్లీ, సార్వత్రిక ఎన్నికలకు ముందు తమ ప్రభుత్వ గురువారం ప్రవేళపెట్టనున్న చివరి పూర్తిస్థాయి బడ్జెట్‌లోనూ దీనిని కొనసాగించనున్నారు. ఎప్పుడూ ఆంగ్లంలో బడ్జెట్‌ను ప్రవేశపెట్టే ఆర్థిక శాఖ మంత్రి తొలిసారి గురురవారం హిందీలో బడ్జెట్‌ ప్రసంగం చేయనున్నారు. గ్రామీణ ప్రజలకు చేరువయ్యేందుకే మోడీ సర్కారు ఈ నిర్ణయం తీసుకున్నారని తెలుస్తోంది. పాత సాంప్రదాయానికి గుడ్‌బై చెపుతూ రేపటి బడ్జెట్‌ను ఆర్థికమంత్రి హిందీలో చదవనున్నారు. ముఖ్యంగా ఈ బడ్జెట్‌లో మొత్తం వ్యవసాయం, మౌలిక సదుపాయాల కల్పనకు పెద్ద పీట వస్తున్న సందర్భంగా గ్రామీణ ప్రజలకు, రైతులకు అర్థమయ్యే రీతిలో ఈసారి హిందీలో ప్రసంగించాలని అరుణ్‌ జైట్లీ ఈ నిర్ణయం తీసుకున్నట్టుగా సమాచారం. దీంతో హిందీలో బడ్జెట్‌ ప్రవేశపెట్టనున్న తొలి ఆర్థిక శాఖ మంత్రిగా అరుణ్‌ జైట్లీ రికార్డుకెక్కనున్నారు.
గ్రామీణం, అన్నదాతలపౖౖె ప్రత్యేక దృష్టి
గ్రామీణ ప్రాంతాల మీద ఈ బడ్జెట్‌లో ప్రభుత్వం ప్రత్యేక శ్రద్ధ తీసుకునే అవకాశం ఉందని ఇప్పటికే చాలా నివేదికలు వెల్లడిస్తున్నాయి. వరదలు, కరవుతో అల్లాడుతున్న రైతుల మీద దష్టి సారించకపోతే రాబోయే ఎన్నికల ఫలితాల మీద ఆ ప్రభావం కచ్చితంగా ఉంటుంది. వ్యవసాయరంగంలో నెలకొన్న సమస్యలను అధిగమించేందుకు మరిన్ని పథకాలను ప్రవేశపెట్టాలని వ్యవసాయ రంగ నిపుణులు సుదీర్ఘ కాలంగా కోరుతున్నారు. ఉపాధి కల్పనతో పాటు ఆర్థిక రంగ వాస్తవికతను పరిగణనలోకి తీసుకొని బడ్జెట్‌ రూపొందించవచ్చని తెలుస్తోంది. మహా త్మాగాంధీ జాతీయ ఉపాధి హామీ పథకం, గ్రామీణ గహ పథకం, సాగు నీటి ప్రాజెక్టులు, పంటల బీమా... తదితర కార్యక్రమాలకు సముచితమైన ప్రాధా న్యం కల్పించవచ్చుని తెలుస్తోంది. గుజరాత్‌ ఎన్నికల్లో చావుతప్పి కన్నులొట్ట బోయి బయటపడిన బీజేపీ సర్కారు భారీ సంస్కరణలను ప్రస్తుతానికి పక్కనబెట్టాలని నిర్ణయించిన సంగతి తెలిసిందే. ఇదే తరహాలో బడ్జెట్‌లో కూడా పెద్దగా సంస్కరణల దిశగా అడుగులు ఉండకపోవచ్చని తెలుస్తోంది.
ఐటీ మినహాయింపుపై సర్వత్రా ఆసక్తి..2018-19 బడ్జెట్‌లో పన్ను మినహాయింపు పరిధిని పెంచవచ్చని నిపుణులు అంచనా వేస్తున్నారు. కొత్తగా వచ్చే పన్ను మినహాయింపు పరిధి కూడా రూ.3 లక్షల నుంచి రూ.5 లక్షల వరకు ఉండవచ్చని భావిస్తున్నారు. ఎన్‌డీఏ ప్రభుత్వం ప్రవేశపెట్టే చివరి పూర్తిస్థాయి బడ్జెట్‌ ఇదే కావడంతో జైట్లీ మధ్యతరగతి వర్గాల మన్నలను చూరగొనేందుకు, వారిని ఓటు బ్యాంకుగా మార్పుకొనేందుకు గాను ఈ దిశగా తీపికబురు చెబుతారనే ఆశాభావం సర్వత్రా వ్యక్తమవుతోంది. వివిధ రకాల మినహాయింపులకు బదులు స్టాండర్డ్‌ డిడక్షన్‌ను తీసుకొస్తారని భావిస్తున్నారు. గతంలో ఉండే మినహాయింపును మళ్లీ తెరపైకి తీసుకు వచ్చే అవకాశాలున్నాయి. లి ప్రజల్లో కొనుగోలు శక్తిని పెంచేందుకు పన్ను మినహాయింపు శ్లాబును పెంచుతారని భావిస్తున్నారు. కనీస మినహాయింపు పరిధిని రూ. 3లక్షలు చేయవచ్చన్న వార్తలు వినవస్తున్నాయి. దీనికి తోడు రూ.50,000 వరకు వైద్య ఖర్చులపై మినహాయింపునిచ్చే అవకాశ ఉంది. సెక్షన్‌ 80సి కింద ఇచ్చే పన్ను మినహాయింపులను పెంచవచ్చు. ఐదేళ్ల డిపాజిట్లపై ఇచ్చే మినహాయింపును మరింత సరళతరం చేస్తూ మూడేళ్ల డిపాజిట్లకు కూడా వర్తింప జేయవచ్చన్న వార్తలు వినవస్తున్నాయి. అత్యధిక రాయితీ అద్దె రాయితీ వర్తించే నగరాల సంఖ్యను మరింత పెంచవచ్చు.
మీ స్నేహితులకు రికమెండ్ చెయ్యండి